P. Markovič, poslanec: (2008-09-11):
Je to určite trend, o tom sa nedá pochybovať. Je to na základe odporúčania Európskej komisie v starých krajinách Európskej únie, teda v pôvodných, v „pätnástke“ je tolerancia od 0,2 až do 0,8. Odborníci tvrdia, že je to hladina, ktorá neovplyvní riadenie motorového vozidla, ale zároveň aj hovorí, že sa nedá zovšeobecniť, v akom množstve alkoholu si môže človek sadnúť za volant, pretože je to u každého individuálne. A tu sa niekde pre mňa osobne začína problém, ktorý tento návrh nerieši. A to je primárna otázka, prečo prichádzame s takýmto návrhom. Tu by som potreboval vysvetlenie od pána ministra. Okrem trendu a istých odporúčaní, prečo prichádzame s návrhom na zvýšenie tejto hladiny. Osobne rozumiem aj tým medicínskym argumentom, som aj náchylný im dôverovať a veriť a prikláňať sa na ich stranu. Ale na druhej strane v tom návrhu a ani nikde inde som sa nedopracoval naozaj k dôvodu, prečo sme sa rozhodli pristúpiť k takémuto kroku a podporiť tento trend. To by som potreboval vedieť. Lebo to, že je tu nejaký európsky trend, nie je celkom relevantný argument, najmä, ak ide o takú závažnú otázku, ako je zvýšenie tolerovanej hladiny alkoholu v krvi. Určite súhlasím s tým, že by nemali byť perzekvovaní ľudia, ktorí nepožili alkoholický nápoj. To je bez diskusie. Ak sa má tomu zabrániť, tak áno, súhlasím, že by sa mali nájsť také nástroje, ktoré by jednoducho toto vyriešili. Ale myslím si, že psychologicky tu narážame na veľmi vážnu hranicu, ktorá, ako náhle zvýšime túto tolerovanú a zákonom povolenú hranicu na 0,2, tak ten psychologický efekt podľa môjho osobného názoru bude oveľa iný, ako by sme chceli. Teda nie, že nebudú perzekvovaní ľudia, ktorí nepožili alkoholický nápoj, ale naopak, tento návrh zákona sa pochopí ako návrh, ktorý umožní vypiť si malé množstvo alkoholu pred jazdou. A to, myslím si, je nebezpečné. Preto by ma zaujímali hlavne argumenty, prečo sme k tomuto pristúpili. Hromadia sa nám také prípady, kde dochádza k pokutovaniu vodičov, ktorí nepožili alkohol alebo hromadia sa nám súdne spory, alebo hromadí sa nám množstvo meraní, ktoré sú nepresné alebo na základe nejakej chyby v meraní a na základe toho musíme pristúpiť k legislatívnej zmene, ktorá povie, že sa zvýši hladina na 0,2. Toto mi v tom návrhu chýba, a preto by som upozornil na to, aby sme zvažovali kroky, ktoré dnes ideme spraviť a posunúť tolerovanú hladinu na 0,2. Čo sa týka zriaďovania protialkoholických izieb, tak tu v zhode už odznelo z viacerých strán a v tomto prípade určite, pán minister, máte podporu, že záchytná izba nie je zriaďovaná za účelom zabezpečovania zdravotnej starostlivosti, ani sa zdravotná starostlivosť v nej neposkytuje, a preto jednoducho záchytná izba nie je problematikou alebo vecou zdravotníctva. V tom sme sa tu všetci zhodli a v tom určite máte podporu. Súhlasím s tým a presadzovala to však aj Únia miest, a to je, že tieto záchytné izby sú potrebné, sú nevyhnutné. Len je pravda, čo tu už odznelo, že veľké mestá, ktoré  žiadajú túto možnosť, ako Bratislava a Košice, povedzme, si to aj finančne budú môcť dovoliť vzhľadom na to, že sú to veľké mestá a tie finančné prostriedky si na to budú vedieť nájsť. Ale to, čo tu už opäť odznelo a potvrdil to aj ZMOS, je, že menšie mestá a obce s týmto budú mať problém. Ja, samozrejme, nesúhlasím s vyhláseniami predsedu ZMOS-u, ktorý povedal, že opitý človek je chorý človek a zdravotníctvo sa od toho nemôže odtiahnuť, tak s tým, samozrejme, nesúhlasím v žiadnom prípade. O tom nemôže byť ani reči. Ale myslím si, že riešenie, ktoré je v tomto zákone, je istým spôsobom polovičaté. Nehovorím, že je to len váš problém, pán minister, vôbec nie. Práve naopak, súhlasím s tým, že vy ste urobili logický krok. Otázka znie, že tu chýba B. To komplexné riešenie čo ďalej. Áno, zhodli sme sa na tom, že to nie je problematika zdravotníctva. Ale ako sa teda táto problematika bude riešiť, to tento zákon nehovorí a to vidím skôr ako problém vlády, ktorá by mala zadefinovať, ako to bude fungovať, keďže vieme, že takto to fungovať nemôže. Preto si myslím, že v tomto určite našu podporu máte, ale to riešenie musí byť komplexné, a preto je na vláde, aby prišla s návrhom, ako to riešiť a aby zdravotníctvo sa touto problematikou ako jediné nemuselo zaoberať, práve naopak, aby sa našlo logické a rozumné riešenie, ktoré bude aj životaschopné. Ďakujem pekne.